
5.1 Všeobecné informácie

Podujatie Street Food Park sa v roku 2026 ( marec - september) usporadúva na Kamennom námestí v Bratislave.

Usporiadateľom podujatia je Aliancia Stará tržnica o.z. , ďalej “Správca”.

Stánkový predaj zabezpečujú poverení pracovníci usporiadateľa:
- Jana Vašáková, tel.: +421 908 170 844, e-mail: jana@staratrznica.sk
- Adam Sloboda, tel.: +421 918 788 317, e-mail: adam@staratrznica.sk

5.2 Prevádzková doba

Montáž a demontáž stánku, zásobovanie a dovoz tovaru:
Streda 	príchod	od 07:00 do 08:00
Štvrtok	zásobovanie	od 09:00 do 10:00
Piatok 		zásobovanie	od 09:00 do 10:00
Sobota 	zásobovanie	od 08:00 do 10:00
Nedeľa 	zásobovanie	od 09:00 do 10:00
demontáž	od 20:00 do 22:00

Predajná doba:
Streda 	od 12:00 do 22:00
Štvrtok 	od 12:00 do 22:00
Piatok 		od 12:00 do 22:00
Sobota 	od 10:00 do 22:00
Nedeľa 	od 10:00 do 20:00

5.3 Osoby oprávnené predávať tovar a poskytovať služby

Na podujatí smú predávať tovar a poskytovať služby subjekty, ktoré
a) sú oprávnené na podnikanie podľa osobitných predpisov[footnoteRef:0], [0:  § 2 ods. 2 zák. č. 513/1991 Zb. Obchodný zákonník, zák. č. 455/1991 Zb. Živnostenský zákon] 

b) písomne vyjadrili súhlas s týmto prevádzkovým poriadkom.

5.4 Obmedzenie predaja

Na podujatí je zakázané predávať:
a) nealkoholické a alkoholické nápoje, ak sa predajca vopred písomne s usporiadateľom nedohodol inak,
b) tlač a iné predmety a médiá spôsobilé ohroziť mravnosť[footnoteRef:1]. [1:  zák. č. 445/1990 Zb., kt. sa upravujú podmienky predaja a rozširovania tlače a iných vecí spôs. ohr. mravnosť] 


5.5 Povinnosti predajcu

Predajca je povinný:
a) preukázať sa oprávnením na podnikanie podľa osobitných predpisov[footnoteRef:2], [2:  § 2 ods. 2 zák. č. 513/1991 Zb. Obchodný zákonník, zák. č. 455/1991 Zb. Živnostenský zákon] 

b) označiť svoje predajné zariadenie podľa osobitných predpisov[footnoteRef:3], [3:  § 30 zák. č. 455/1991 Zb. Živnostenský zákon, § 14 zák. č. 634/2002 Z. z.] 

c) vykonávať pri predaji váženého tovaru váženie spôsobom, umožňujúcim spotrebiteľovi kontrolu správnosti váženia[footnoteRef:4], [4:  § 11 ods. 1 písm. g) zák. č. 178/1998 Z. z.] 

d) používať elektronickú registračnú pokladňu[footnoteRef:5], [5:  zák. č. 563/2009 Z. z. Daňový poriadok, zák. č. 289/2008 Z. z. o používaní elektronických reg. pokladní] 

e) zreteľne označiť predávané výrobky a poskytované služby cenou[footnoteRef:6], [6:  § 15 zák. č. 18/1996 Z. z. o cenách] 

f) viesť autorizovanú inšpekčnú knihu podľa osobitných predpisov[footnoteRef:7], [7:  § 30 ods. 6 zák. č. 455/1991 Zb. Živnostenský zákon] 

g) v prípade, ak sa predajca s usporiadateľom dohodli na oprávnení predajcu predávať nealkoholické alebo alkoholické nápoje, je predajca povinný mať po celú dobu pri sebe vhodný dokument preukazujúci túto dohodu, napr. vytlačenú e-mailovú správu,
h) preukázať sa revíznou správou elektrických zariadení a predlžovacieho prívodu,
i) preukázať splnenie povinností disponovať riadne certifikovaným práškovým hasiacim prístrojom,
j) pri predaji výrobkov a poskytovaní služieb udržiavať čistotu a poriadok,
k) predávať výrobky alebo poskytovať služby len vo vyhovujúcom predajnom zariadení,
l) riadne označiť stánok číslom predajného miesta, obchodným menom, adresou a menom zodpovednej osoby za prevádzku,
m) predávať len tovar a prevádzkovať len také zariadenie, ktoré je uvedené v zmluve,
n) u pracovníkov, u ktorých to vyžaduje osobitný predpis[footnoteRef:8], mať pri sebe doklady o zdravotnej a odbornej spôsobilosti, [8:  zák. č. 355/2007 Z. z. o verejnom zdraví, § 22 vyhl. č. 585/2008 Z. z.] 

o) predajné stánky, resp. iné predajné zariadenia umiestniť len podľa pokynov usporiadateľa a údajov uvedených vo vydanom povolení,
p) dodržiavať všeobecne záväzné právne predpisy,
q) používať len certifikované schválené zariadenia,
r) predajca je povinný používať čisto kompostovateľný riad a triediť odpad, podľa pokynov usporiadateľa,
s) pri predaji nápojov používať výhradne systém vratných pohárov, ktorý sa používa v budove a v jej prevádzkach.

5.6 Pravidlá dodržiavania čistoty a hygieny

Predajca je povinný:
a) dodržiavať predpísané hygienické a technické zásady stanovené osobitnými predpismi[footnoteRef:9], [9:  zák. č. 152/1995 Z. z., zák. č. 250/2007 Z. z., výnos MP SR a MZ SR o vydaní Potravinového kódexu] 

b) udržiavať miesto predaja výrobkov a poskytovania služieb v čistote,
c) po ukončení činnosti zanechať predajné miesto čisté a upratané, v stave, v akom ho prevzal,
d) odpad súvisiaci s predajom ukladať na vyhradených miestach a do určených nádob v zmysle bodu 5.7,
e) vykonávať pravidelné hygienické čistenie predajného miesta (prevádzky), zabezpečiť vykonávanie dezinfekcie, dezinsekcie a deratizácie podľa všeobecne záväzných právnych predpisov,
f) zabezpečiť svoje predajné miesto tak, aby po odchode neostali po predajcovi žiadne mastné, alebo iné fľaky (napr. umiestnením pod prevádzkou koberca a maliarskej fólie).

5.7 Narábanie s odpadmi – zero waste

Jednou z priorít usporiadateľa je zníženie množstva produkovaného odpadu. Usporiadateľ v spolupráci s Inštitútom cirkulárnej ekonomiky vytvoril koncept zahŕňajúci záväzky nepoužívať zbytočne plasty, starostlivo triediť, kompostovať, používať rozložiteľný riad a neplytvať baliacim materiálom a používať výhradne systém vratných pohárov.

Vzhľadom k tomu je predajca povinný zabezpečiť predaj jedla a nápojov výlučne v kompostovateľných nádobách (obaloch). Predajca je povinný vyvarovať sa používania predovšetkým plastových obalov, téglikov, slamiek, riadov, tácok, príborov, pohárov, tašiek.

Predajcovi sa odporúča, aby svojim zákazníkom vhodným spôsobom pripomínal, že riady, na ktorých sa podáva jedlo, sú kompostovateľné a zákazníci by ich po použití mali hodiť do označeného odpadkového koša.

Predajca je povinný triediť odpad, ktorý v prevádzke vyprodukuje. Na tieto účely mu usporiadateľ na požiadanie poskytne potrebné vrecia. Usporiadateľ predajcovi na požiadanie poskytne zoznam kompostovateľných odpadov a príslušné inštrukcie.

Predajca je povinný zabezpečiť odvoz použitého oleja vo vlastnej réžií. Predajca je povinný naskladať použité kartóny pri odpadových kontajneroch a rozobrať krabice, aby sa objem odpadu čo najviac zmenšil.
5.8 Energie, voda a hygienické zariadenia

Usporiadateľ zabezpečuje:
a) pitnú vodu v rámci Budovy – vodovod; predajca si nádoby na vodu zabezpečuje sám,
b) umyvárky, toalety a pisoáre umiestnené v rámci Budovy, určené pre predajcov,
c) pripojenie na elektrickú energiu v rozsahu, ktorý predajca uviedol v prihláške.

Propán-butánové variče je možné používať len v prípade, ak spĺňajú predpísané bezpečnostné parametre.

Predajca je povinný mať vo svojom prívese, food-truck-u, alebo stánku prenosné hasiace zariadenie.

5.9 Kontrola a sankcie

Kontrolu oprávnenosti predaja a dodržiavanie Prevádzkového poriadku, zákonov a noriem upravujúcich činnosť predajcu smie okrem orgánov verejnej správy kontrolovať aj poverený pracovník usporiadateľa.

V prípade porušenia tohto Prevádzkového poriadku je usporiadateľ oprávnený použiť voči predajcovi jedno alebo kombináciu viacerých nasledujúcich opatrení:
a) neumožniť účasť predajcu na budúcich podujatiach,
b) zrušiť účasť predajcu na podujatí s okamžitou platnosťou,
c) uložiť predajcovi pokutu v sume 100,- € a to aj opakovane v priebehu jedného podujatia,
d) uplatniť si voči predajcovi nárok na náhradu škody a ušlého zisku.

5.10 Ďalšie podmienky

Podaním prihlášky na účasť na podujatí usporiadateľovi, predajca vyhlasuje, že sa s týmto Prevádzkovým poriadkom dôkladne oboznámil, súhlasí s ním a zaväzuje sa ho dodržiavať.

Platnosť tohto Prevádzkového poriadku nie je obmedzená trvaním konkrétneho podujatia, pre ktoré bol vydaný. Tento Prevádzkový poriadok vyjadruje všeobecne a trvale platné záväzky predajcu a usporiadateľa pri všetkých podujatiach, ktoré usporiadateľ usporiada a predajca sa ich rozhodne zúčastniť.

Práva a povinnosti usporiadateľa a predajcu môžu byť pre konkrétne podujatie zmenené, pričom takáto zmena vyžaduje písomnú formu. Za písomnú formu sa považuje aj úkon vykonaný elektronickou poštou.

Právne vzťahy medzi usporiadateľom a predajcom, ktoré nie sú vyslovene upravené v tomto Prevádzkovom poriadku, alebo v BOZP a OP, alebo v inej písomnej forme medzi usporiadateľom a predajcom, sa spravujú právnymi predpismi Slovenskej republiky, hlavne zákonom č. 513/1991 Zb. Obchodným zákonníkom v zn. n. p.

[bookmark: _heading=h.6td91m6xl9ff]V prípade, ak je predajcom zahraničná osoba, platí, že právny vzťah medzi ňou a usporiadateľom sa riadi právnym poriadkom Slovenskej republiky a v prípade, ak medzi nimi vznikne spor, bude pre jeho rozhodovanie daná príslušnosť súdu Slovenskej republiky.

5.11 Osobitné pravidlá požiarnej ochrany, bezpečnosti a ochrany zdravia pri práci na podujatí Street Food Park

Prevádzkovateľ stánku alebo iného predajného miesta na podujatí (predajca) je povinný dodržiavať tieto osobitné pokyny:
a) zabezpečiť účelné rozmiestnenie potrebného množstva akcieschopných hasiacich prostriedkov vhodných druhov v priestore svojej prevádzky (prenosné hasiace prístroje, protipožiarna prikrývka na hasenie kuchynského oleja),
b) konať tak, aby nedošlo ku vzniku požiarov pri prevádzkovaní palivových spotrebičov, elektrotepelných a iných spotrebičov, pri skladovaní, ukladaní a pri používaní horľavých látok a pri manipulácii s otvoreným ohňom,
c) spotrebič možno používať len vtedy, ak je v dobrom technickom stave a pri jeho používaní treba vykonávať dozor nad jeho prevádzkou,
d) bez dozoru možno prevádzkovať len taký spotrebič, ktorého konštrukčné vyhotovenie to dovoľuje a ak je to uvedené v dokumentácii k spotrebiču,
e) predmety z neľahko horľavých materiálov a horľavých materiálov sa nesmú ukladať na spotrebič alebo do vzdialenosti menšej, ako je bezpečná vzdialenosť (napr. odevy, utierky, deky, drevené dosky a iné),
f) v spotrebiči používať len palivo, na ktoré je spotrebič konštrukčne vyhotovený,
g) kvapalné palivo do spotrebiča možno dopĺňať len po jeho odstavení a podľa pokynov výrobcu,
h) po zistení úniku paliva z palivového spotrebiča na plynné palivá, spotrebič bezodkladne odstaviť z prevádzky a nepoužívať dokým porucha nie je odstránená,
i) dodržiavať technické podmienky požiadavky na prevádzkovanie spotrebičov a spotrebič používať iba v súlade s návodom na obsluhu,
j) spôsob uchytenia tlakovej nádoby pri manipulácii s ňou musí zodpovedať návodu na použitie vyhotovenému jej výrobcom,
k) zabezpečiť vyznačenie prevádzok bezpečnostným značením: „Zákaz fajčenia a manipulácie s otvoreným ohňom“,
l) dohliadať, aby všetky prostriedky potrebné pre hasenie požiaru boli vždy prístupné a použiteľné a poznať spôsob ich použitia,
m) po skončení prevádzky zabezpečiť, aby boli z pracovísk odstránené všetky odpady a nečistoty (mastné handry a podobne),
n) fľaše na propán-bután sa skladujú a používajú zásadne v stojatej polohe ventilom smerom nahor. Bočná prípojka ventilu musí byť opatrená ochrannou plastovou maticou. Plné fľaše musia byť zaplombované a v klietke. V klietke sa nesmú skladovať žiadne iné materiály. Klietka musí byť uzamknutá. Použité a prázdne fľaše musia byť skladované za rovnakých podmienok ako plné fľaše. Ak pri vizuálnej kontrole fliaš v klietke zacítite charakteristický zápach propán-butánu, hľadajte únik plynu,
o) tlaková nádoba musí byť označená zreteľne, na dobre viditeľnom mieste a trvalým spôsobom. Označenie tlakovej nádoby obsahuje najmä neskrátené pomenovanie horľavého plynu alebo horenie podporujúceho plynu, meno alebo značku výrobcu nádoby, dátum,
p) základné zásady hasenia v prípade vzniku požiaru sú: požiar sa pokúsiť uhasiť dostupnými hasiacimi prístrojmi, vhodné hasiace prostriedky: hasiaci prášok, oxid uhličitý, protipožiarna prikrývka, horiaci kuchynský olej hasiť protipožiarnou prikrývkou – NIE vodou, požiar sa pokúsiť uhasiť z bezpečnej vzdialenosti.

Prevádzkovateľ stánku je povinný dodržiavať tieto všeobecné pravidlá:
a) v priestore svojej prevádzky ako aj v jej bezprostrednom okolí zodpovedá za zaistenie požiarnej ochrany v zmysle zák. č. 314/2001 Z.z. v zn.n.p. a za zaistenie bezpečnosti a ochrany zdravia pri práci v zmysle zák. č. 124/2006 Z.z. v zn.n.p. a v súlade s ostatnými platnými predpismi a normami,
b) je povinný informovať usporiadateľa podujatia o mimoriadnych rizikách, vznikajúcich pri jeho činnosti,
c) je povinný zabezpečiť, aby jeho činnosti a práca jeho zamestnancov boli organizované a prevádzané tak, aby súčasne boli chránení tiež všetci ostatní účastníci podujatia,
d) je povinný spolupracovať pri zabezpečení bezpečnostného, nezávadného a zdravie neohrozujúceho pracovného prostredia pre všetky osoby,
e) je povinný plniť povinnosti zahrnuté v organizačnej smernici pre zabezpečenie požiarnej ochrany v objekte, v ktorom sa podujatie koná,
f) je povinný oboznámiť sa s dokumentáciou požiarnej ochrany objektu (požiarny poriadok, požiarne poplachové smernice, požiarny evakuačný plán) a plniť pokyny a požiadavky v nej obsiahnuté,
g) je povinný plniť príkazy a dodržiavať zákazy na úseku požiarnej ochrany vydané usporiadateľom podujatia,
h) je povinný zabezpečiť, aby priestor, ktorý využíva na svoju podnikateľskú činnosť, bol označený príslušnými bezpečnostnými a výstražnými značkami,
i) je povinný oboznámiť sa s rozmiestnením vecných prostriedkov požiarnej ochrany v objekte konania podujatia, s návodom na ich používanie a tieto prostriedky, vrátane informatívnych značiek a tabuliek, nepoškodzovať a neodstraňovať,
j) je povinný neustále udržovať voľné vyznačené únikové cesty a východy,
k) je povinný umožniť usporiadateľovi podujatia, na jeho žiadosť, vstup do svojich priestorov, za účelom kontroly dodržovania povinností na úseku požiarnej ochrany a bezpečnosti a ochrany zdravia pri práci,
l) je povinný pohybovať sa výlučne po vyhradených komunikáciách,
m) je povinný rešpektovať informačné, príkazové, výstražné a zákazové bezpečnostné značky a tabule,
n) je povinný dodržiavať zákaz vstupovať do priestorov podujatia pod vplyvom alkoholických nápojov a iných omamných látok a taktiež dodržiavať zákaz požívať alkoholické nápoje a omamné látky v areáli podujatia,
o) je povinný nezasahovať bezdôvodne do akýchkoľvek zariadení,
p) predajca potvrdzuje, že v rámci vlastnej firmy bol personál stánku preukázateľne oboznámený a zaškolený z predpisov o bezpečnosti a ochrane zdravia pri práci a ochrany pred požiarmi.

Oprávnenia usporiadateľa podujatia:
a) je oprávnený v ktoromkoľvek okamihu kontrolovať dodržiavanie požiarnych predpisov a predpisov na zaistenie bezpečnosti a ochrany zdravia pri práci a v prípade, ak zistí nedostatky v ich dodržiavaní, požadovať okamžitú nápravu,
b) v prípade, ak v dôsledku porušenia povinností týkajúcich sa požiarnych predpisov a predpisov na zaistenie bezpečnosti a ochrany zdravia pri práci predajcom alebo podnájomníkom, ním poverenými osobami alebo účastníkmi podujatia hrozí podľa názoru usporiadateľa vznik požiaru, je usporiadateľ oprávnený ukončiť podujatie; predajca v takom prípade nemá nárok na vrátenie zaplateného nájomného a ceny služieb spojených s účasťou na podujatí.

